Man gewond wat Uber probeer kaap | Netwerk24
Man gewond wat Uber probeer kaap
Deur Candice Bezuidenhout 16 Julie 2018 05:33
'n Man wat Saterdagaand na bewering probeer het om 'n motor in Walmer in Port Elizabeth te kaap, is raakgeskiet nadat 'n stoeiery tussen hom en die motorbestuurder ontstaan het.
Kol. Priscilla Naidu, polisiewoordvoerder, sê 'n Uber-taxi het omstreeks 20:30 'n kliënt in Humewood opgelaai om na Mount Pleasant te neem. Op pad daarheen, in Glendoreweg, Walmer, het die 24-jarige verdagte glo 'n vuurwapen te voorskyn gebring en op die 30-jarige bestuurder gerig. Die bestuurder is beveel om uit sy Polo te klim en is van sy selfoon beroof. Sy sleutels was steeds in die motor se aansitter.
Naidu sê 'n gestoei het tussen hulle ontstaan. "Skote het afgegaan en die verdagte het drie wonde opgedoen. Hy het na 'n nabygeleë huis in Beethovenlaan gehardloop waar 'n ambulans ontbied is. Die gesteelde selfoon is in sy besit gevind."
Sy sê daar word ook beweer dat die 9 mm-pistool aan die verdagte se pa behoort, wat die vuurwapen as gesteel by die polisie aangemeld het. Die verdagte bly saam met sy ouers in die Walmer-nedersetting.